Аргуэру хахыж
«Захуагъэ здэщыIэ Урысей» политикэ партым и щIыналъэ къудамэм и отчет-хэхыныгъэ конференцыр 2017 гъэм мазаем и 17-м екIуэкIащ. Делегатхэр щIыналъэ къудамэм и унафэщI Кебеков Владимир и отчётым едэIуащ. Конференцым щIэуэ щыхахащ партым и щIыналъэ къудамэм и советым хэтынухэр. Партым и щIыналъэ къудамэм и унафэщIу псори зэдэарэзыуэ Кебеков Владимир къагъэнэжащ.
Кебеков Владимир Лэскэн районым щыщ Анзорей къуажэм къыщалъхуащ. Кавказ Ищхъэрэ къурш-металлургие институтым ухуэныгъэмкIэ и факультетыр, Ростов дэта парт школ нэхъыщхьэр къиухащ. Геолого-минералогие щIэныгъэхэм я кандидатщ.
Абы «Къэббалъкъсельстрой» трестым гъущI-бетон пкъыгъуэхэр щагъэж и заводым бетонщикыу лэжьэн щыщIидзащ. Совет армэм къулыкъу щыщищIа лъэхъэнэм «Байконур» космическэ комплексым хиубыдэ ухуэныгъэхэм мастеру, прорабу щылэжьащ. Дзэм къикIыжа нэужь псэупIэ-коммунальнэ хозяйствэм и IэнатIэм къулыкъу зэмылIэужьыгъуэхэр щиIыгъащ. 1977 — 1982 гъэхэм Налшык къалэм псэупIэ хозяйствэмкIэ и управленэм и унафэщIу щытащ. 1982 гъэм щегъэжьауэ КПСС-м и обкомым ухуэныгъэмкIэ и къудамэм и инструктору лэжьащ, 1985 гъэм Министрхэм я Советым хагъэхьащ икIи республикэм Гъэсыныпхъэ промышленностымкIэ и управленэм и унафэщIу ягъэуващ. А управленэр «Къэббалъкънефтетоппром» акционер зэгухьэныгъэ ящIа нэужь абы и унафэщIу 2007 гъэм нэсыху щытащ.
Кебеков Владимир «УФ-м щIыхь зиIэ и энергетик», «Урысейм щIыхь зиIэ и ухуакIуэ» цIэхэр къыфIащащ, «Байконур и пащхьэ щиIэ фIыщIэм папщIэ» медалыр, нэгъуэщI дамыгъэхэр къыхуагъэфэщащ. Ар депутатхэм я Налшык къалэ советым и депутату, КъБР-м и Парламентым и 3-нэ, 4-нэ, 5-нэ хэхыгъуэхэм я депутату щытащ. «Захуагъэ здэщыIэ Урысей» партым и депутатхэм я Палатэм и советым хэтщ.
Токъу Руслан.
